STATUTTER for NLHs Studiekvalitetspris og Undervisningspris

Statutter for Norges landbrukshøgskoles ”Studiekvalitetspris”
vedtatt av Høgskolestyret i sak 37/2003
1. Formålet med prisen er å stimulere til og påskjønne tiltak som fremmer god studiekvalitet ved NLH. 

2. Prisen er, hvis ikke annet er vedtatt, på kr. 50.000. Leder i studentstyret og rektor foretar overrekkelsen på Ringfesten. 

3. Prisen skal gå til grupper av personer innenfor eller utenfor NLH.  

4. Prisen deles ut for gruppens arbeid og innsats for et godt læringsmiljø for studenter ved NLH. Læringsmiljøet kan fremmes gjennom:  

· fysiske, utstyrsmessige, sosiale, psykiske rammebetingelser, som er med å fremme studentenes læring og trivsel i læringssituasjonen og/eller

· tilrettelegging av læring i studieprogrammer og emner. Tilrettelegging omfatter planlegging, gjennomføring og vurdering av undervisning og læring, videreutvikling av dette, tiltak for intern kompetanseutvikling, rutiner for kvalitetssikring og oppfølging med forbedringstiltak med mer.

5. Enkeltpersoner og grupper av tilsatte og studenter kan fremme forslag på kandidater. Studenter, spesielt studentrepresentanter i studentdemokratiet, tillitsvalgte og representanter fra faglag, er særlig oppfordret til å fremme kandidater til prisen. Det gjelder også instituttstyrene, studieutvalgene, undervisningsutvalgene og andre styringsorganer ved NLH. Forslaget må presisere med navn de personene som inngår i gruppen som er nominert til prisen.

6. Forslag til kandidater leveres til Studieavdelingen ved Studiedirektøren. Merk konvolutten ”Studiekvalitetsprisen”.

7. Høgskolestyret deler ut studiekvalitetsprisen. Dersom det ikke er kommet forslag på kandidater som Høgskolestyret finner fortjent til prisen, blir den ikke utdelt det året. En komité for pedagogiske priser på 7 personer, avgir innstilling til Høgskolestyret. Denne komiteen ledes av leder i studienemnda. Ellers består komiteen av et medlem i studienemnda, fire representanter fra studentene (særlig de som arbeider med studiekvalitet) og en fagpedagog.  Denne komiteen ledes av leder i studienemnda. Studiekvalitetsrådgiver er sekretær for komiteen, og har ikke stemmerett.

8. Studiekvalitetsprisen ledsages av et diplom med sammendrag av begrunnelsen for tildelingen.

Statutter for Norges landbrukshøgskoles ”Undervisningspris” 

vedtatt av Høgskolestyret i sak 37/2003
1. Formålet med prisen er å stimulere til og påskjønne god undervisning ved NLH.

2. Prisen er, hvis ikke annet er vedtatt, på kr. 25.000. Leder i studentstyret og rektor foretar overrekkelsen på Ringfesten.

3. Prisen skal gå til enkeltpersoner, eller mindre grupper, som underviser i et felles emne ved NLH. 

4. Prisen deles ut for lærerens fremragende undervisning, og det skal legges vekt på hvordan denne undervisningen oppfattes og beskrives av studentene og kollegene. Det skal legges stor vekt på faglig engasjement, fokus på studentene, god tilrettelegging for læring i emnet og stadig utvikling av undervisningen innholdsmessig og metodisk. Videre skal det fokuseres på hvordan læreren støtte studentenes læringsprosesser og deres evne til å vurdere egen læring. 

5. Bare studenter ved NLH kan fremme forslag på kandidater. Studentrepresentanter i studentdemokratiet, tillitsvalgte og representanter fra faglag er særlig oppfordret til å fremme kandidater til prisen. Det er ønskelig at søknaden er godt begrunnet og inneholder uttalelser fra studenter og/eller annen dokumentasjon på virkningen av studiekvalitetsarbeidet. Hvis ei gruppe foreslås til prisen, må alle i gruppen nevnes med fullt navn.

6. Forslag til kandidater leveres til Studieavdelingen ved Studiedirektøren. Merk konvolutten ”Undervisningsprisen”.

7. Høgskolestyret deler ut Undervisningsprisen. Dersom det ikke er kommet forslag på kandidater som Høgskolestyret finner fortjent til prisen, blir den ikke utdelt det året. En komité for pedagogiske priser på 7 personer, avgir innstilling til Høgskolestyret. Denne komiteen ledes av leder i studienemnda. Ellers består komiteen av et medlem i studienemnda, fire representanter fra studentene (særlig de som arbeider med studiekvalitet) og en fagpedagog.  Studiekvalitetsrådgiver er sekretær for komiteen, og har ikke stemmerett.

8. Undervisningsprisen ledsages av et diplom med sammendrag av begrunnelsen for tildelingen.
